PAGE  
2

SENSORVEILEDNING

 PRAKTIKUM

JUS-300 3. avdeling cand.jur.-eksamen høsten 2005

Del I

Del 1 i oppgaven reiser spørsmål relatert til den sentrale kontraktsrett, og drøftelsene må i stor utstrekning relateres håndverkertjenestelovens bestemmelser. 

Tvisten i del 1 er mellom Ole Tastad (OT)og Jon Vold (JV). Spørsmålene som reises er knyttet til Volds eventuelle ansvar for at den løsning som er valgt for å holde bygget oppe, ikke fungerer som forutsatt. 

Det er i henhold til faktum helt på det rene at man ikke skal vurdere om den opprinnelige selger - Peder Aas - kan ha noe ansvar for skaden som er inntrådt. I den utstrekning kandidater allikevel drøfter dette bør det etter omstendighetene gi grunnlag for trekk. Få kandidater har gjort det.
Det vil her dels være spørsmål om et eventuelt krav i det hele tatt kan gjøres gjeldende grunnet reklamasjons- og foreldelsesregler, dels om håndverkere vil ha ansvar for kvaliteten på arbeidsunderlag utarbeidet av andre og dels spørsmål om hvordan en eventuell mangelsutbedring. 

Er kravet foreldet?
Etter min oppfatning er det naturlig å starte med spørsmålet om Tastad sitt eventuelle krav uansett er bortfalt som følge av for sen reklamasjon selv om dette "disposisjonsmessig" er den siste anførselen som dukker opp i faktum. Det er greit å rydde unna prosessualia først.
Det er vel ikke tvilsomt at dette oppdraget vil omfattes av definisjonen i håndverkertjenesteloven § 1 første ledd, og at rettsforholdet således reguleres av denne loven. I henhold til faktum skal det legges til grunn at den absolutte reklamasjonsfrist i § 22 nr 2 er oversittet, og det skal derfor ikke drøftes. 
Anførselen fra Tastad er at Vold er avskåret fra å kunne påberope seg reklamasjonsreglene. Det kan tenkes to separate grunnlag for dette. 


Det er i rettspraksis og teori antatt at man taper retten til å påberope seg forsinket reklamasjon i de tilfeller hvor man har innledet seg med motparten på en diskusjon om hvorvidt det påberopte forhold er en mangel, men mindre man tar et forbehold om dette. Imidlertid er det stort sett lagt til grunn at denne læren om ”realitetsdrøftelser” bare gjelder i forhold til de relative reklamasjonsregler og ikke i forhold til absolutte frister (foreldelsesregler). I dette tilfellet er det tale om en absolutt femårs frist og anførselen kan ikke føre frem på dette grunnlaget. 


Reglene om reklamasjonsdrøftelser er egentlig bare en videreføring av at partene i et kontraktsforhold stort sett står fritt til å velge om de vil påberope regler som kan gi dem en bedre rettsposisjon. Det er ingenting i veien for å avtale at man ikke skal påberope seg foreldelsesregler eller for den del andre rettsregler. 
Det er derfor ingen ting i veien for at partene avtaler at man ikke skal påberope seg foreldelse. (I forhold til prosessuelle regler vil dette regelmessig stille seg annerledes). 
Det er helt på det rene at Jon ikke eksplisitt har gitt uttrykk for at han ikke skal påberope seg at reklamasjonen er fremsatt for sent, men spørsmålet må være om han implisitt - ved sin opptreden - har avgitt et dispositivt utsagn som avskjærer ham fra å hevde at kravet er foreldet. Faktum er tynt med hensyn til dette, men det kan hevdes at Jon opptrådte klanderverdig ved å ikke ta opp temaet på et tidligere tidspunkt. Det er imidlertid etter min oppfatning klarligvis ikke nok til å si at han avtalerettslig har bundet seg til å ikke påberope forholdet. 

Er JV forpliktet til å utføre nye arbeider for egen kostnad?
Det sentrale spørsmål i del 1 er hvorvidt OT kan forlange at JV skal gjennomføre endringsarbeider i henhold til de nye beregninger som er fremskaffet. Hvorvidt så er tilfellet vil bero på en rekke forhold. 

a) Er det en mangel ved arbeidet?
OT sitt krav forutsetter at det utførte arbeid er mangelfullt. Det er helt på det rene at fundamenteringen ikke har fungert etter sin hensikt, men det gjør ikke nødvendigvis at arbeidene mangelfulle i lovens forstand. 

Utgangspunktet må være hvtj.l. § 17, hvor det fremgår at arbeidene er mangelfulle hvis;
Tjenesten ikke fører til det resultat som forbrukeren i samsvar med §§ 5, 6 og 9 har rett til å kreve eller som ellers er avtalt. Mangel foreligger likevel ikke dersom avviket skyldes forhold på forbrukerens side.

Det er helt på det rene at den utførte dimensjon ikke er tilstrekkelig, både i henhold til § 17, og her kan man trekke inn § 5 som støtte til drøftelsene. Det sentrale spørsmål er om dette "skyldes forhold på forbrukerens side", jf reservasjonen ovenfor. 

Feilen består i at de styrkeberegningene som ble utført av ByTec ikke var gode nok, og spørsmålet må i første omgang være hvem av partene som skal anses som kontraktspart med dette selskapet. I den utstrekning man kan legge til grunn at OT kontraherte en tilstrekkelig konstruksjon av JV og at denne benyttet ByTec som underleverandør vil det ikke være tvilsomt at funksjonssvikten er en mangel som OT kan gjøre gjeldende. 

Faktum inviterer til en drøftelse av om man må anse håndverkeren som den reelle kontraktspart med ByTec, jf at OT bad JV om å utføre dette og at JV var den som utpekte selskapet. Jeg er vel allikevel av den oppfatning at man vanskelig kan se dette på annen måte enn at beregningene fra ByTec er å regne som en "byggherreleveranse" og at feil i dette materialet i utgangspunktet må regnes som et forhold som "skyldes forhold på forbrukerens side".

b) Betydningen av manglende frarådning
Det fremgår av faktum at JV hadde reagert på styrkeberegningene når han mottok disse men at han på tross av sin mistanke om at det ikke var godt nok, utførte arbeidene uten å varsle OT. Dette bør henlede kandidatenes oppmerksomhet på hvtj.l. § 7 og § 8. 
I henhold til § 7 har håndverkeren en plikt til å orientere forbrukeren om at han "antar" at tjenesten ikke vil bli til rimelig nytte for forbrukeren. 
Jeg vil anta at det er naturlig å ta utgangspunkt her. Selv om ordlyden ikke er helt klar er det vel antatt at også feil og mangler ved et mottatt arbeidsgrunnlag omfattes av § 7 og således kan utløse en plikt til å frarå. Noe annet er at håndverkertjenestelovens regler kanskje ikke gir særlig veiledning med hensyn til spørsmålet om konsekvenser ved mangler ved det arbeidsunderlag som overlates til den utøvende håndverker. Dette er en problemstilling som ikke er like vanlig i "enkle" rettsforhold som dette, men et svært ofte forekommende problem i alminnelige entrepriseoppdrag. 
Hvorvidt den mistanke om beregningssvikt er nok til at man må legge til grunn at JV måtte "anta" at tjenesten ikke vil være til rimelig nytte er et tolkningsspørsmål og vi får se hva kandidatene kommer frem til. 
Slik faktum er bygget opp er det helt på det rene at JV ikke hadde positiv kunnskap om at beregningene sviktet. På den annen side er han en profesjonell aktør som har lettere enn andre å forutse eventuelle konsekvenser av at dette ikke er tilstrekkelig, og det kan høyne hans aktsomhetsplikt. Man må vel også trekke linjer til den generelle omsorgsplikt som håndverkeren har i forhold til forbrukeren. 
Jeg er vel tilbøyelig til å legge til grunn at "reaksjonsterskelen" i § 7 er overtrådt og at det foreligger et brudd på frarådningsplikten, men begge løsninger kan sikkert forsvares.. 
Rettsvirkningen av at man ikke varsler forbrukeren, eller fraråder ham å få arbeidet gjennomført, er regulert i § 8. Man skal her forsøke å forutse situasjonen hvis rettsbruddet (det manglende varsel) tenkes borte. 
All den tid at ytelsen allerede var bestilt og avtale inngått når JV mottok beregningsgrunnlaget, er utgangspunktet at JV kan kreve det vederlag som han har rett til etter avbestillingsreglene, men heller ikke mer. 
§ 7 jf § 8 innebærer ikke at ytelsen som sådan er mangelfull etter § 17 slik at de vanlige mangelsanksjoner - herunder retting - kan gjøres gjeldende. Det innebærer at OT sitt krav på retting ikke kan føre frem på dette grunnlaget. 

c) Situasjonen hvis ytelsen er mangelfull
Denne drøftelsen må etter min oppfatning være subsidiær. 
Spørsmålet her vil vel helst være om OT kan kreve at JV gjennomfører arbeidene i samsvar med de nye tegningene uten at han kan kreve tillegg for de kostnader han blir påført med at man trenger sterkere og flere støttebjelker ofr å bære konstruksjonen. 
Svaret på dette vil til en viss grad avhenge av hva som er grunnlaget for at kandidatene kommer frem til at ytelsen er mangelfull og at den kan kreves rettet. Hvis det legges til grunn at ytelsen er magelfull etter § 17 (eventuelt feilaktig etter § 19) så er svaret på dette relativt enkelt. Utgangspunktet er at tjenesteyteren skal dekke kostnadene med retting, men i den utstrekning det påløper kostnader som også ville vært relevante hvis arbeidene skulle være mangelfrie i den opprinnelige utførelse skal disse dekkes av bestiller, jf § 24 4 ledd. Poenget er at bestiller skal stilles som om misligholdet tenkes borte. Da hadde håndverkeren varslet om feilen, og man hadde laget nye styrkeberegninger som ville innebåret at man måtte bruke 4 støttepilarer.

Del II
 

Det første spørsmålet her er om Peder har rettsvernet eiendomsrett til båten. Om dette, se Lilleholt, Godtruerverv og kreditorvern s. 188-206. Kandidatene skal nevne at hovedregelen for slikt rettsvern er overlevering, men at det må antas å være gjeldende rett at det gjøres visse unntak fra hovedregelen, jf. Lilleholt s. 194. Et slikt unntak kan være iht. den såkalte "interesselæren". Kandidatene må da ta stilling til om vilkårene for slikt unntak er oppfylt i vårt tilfelle. En får tro at også svake kandidater klarer å identifisere "interessemomenter" i favør av Peder. Det må imidlertid også sees hen til at Kirkerud Båt AS "måtte få ha båten i lokalet fram til midten av juli". Det kan etter mitt syn argumenteres godt for begge løsninger.

 

Noen mener å kunne oppstille et eget unntak "der ein forbrukar har betalt på forskot til ein yrkesseljar" (Lilleholt). Ut fra det oppgaveteksten sier om transaksjonen (bruk for båten i ferien, registrering i småbåtregisteret) må det uten nærmere drøftelse kunne legges til grunn at Peder er forbruker. Det er forsvarlig at kandidater konkluderer i favør av Peder på dette grunnlag. Jeg mener likevel at det mest riktige er å ta dette forholdet inn som et moment i en helhetlig interessedrøftelse.

 

Deretter må det tas stilling til konflikten mellom Banken AS og Peder. Først må det avgjøres om båten gikk inn i varelageret. Det er pantel. § 3-11 (2) (a), "handelsvarer" som her er avgjørende. Problemet ligger i at båten stod på utstilling i salgslokalet. Dette kan likevel ikke være til hinder for at båten anses omfattet av varelagerpantet, sml. Rt 1992.438 (på s. 443-444) om at demonstrasjonsbiler anses omfattet av varelageret.

 

Forutsatt at båten omfattes av varelageret er det spørsmål om panteretten faller bort ved avhendelse. Nærmere bestemt er det spørsmål om regelen i pantel. § 3-13 (3), jf. § 3-7 (3), 1. pkt. medfører at panteretten består inntil gjenstanden er overlevert til kjøperen, eller om pantet faller bort når kjøperen får rettsvern overfor kreditorbeslag (jf. foregående drøftelse). Om problemet, se Lilleholt s. 194-195 med ytterligere henvisninger.

 

Del III


Spørsmålene som reises i del 3 er i sin helhet knyttet til opplåningsadgang og opptrinnsrett. Det sentrale tema er om Handelsbanken på det tidspunkt man tillot at låntaker fikk utvide trekkfasiliteten ikke hadde rett til opplåning, men den konsekvens at denne del av engasjementet er plassert bak Skillingsbanken i prioritetsrekken. 

Utgangspunktet i norsk rett er relativt klart. Den foranstående panthaver har rett til å "låne opp" sin obligasjon med den konsekvens at etterstående avtalepanthavere effektivt blir avskåret fra sin "opptrinnsrett". Det kan oppstilles to unntak fra dette prinsippet, og det synes som om Skillingsbanken påberoper dem begge. 

Er opplåningsadgangen er frafalt i avtale?
Det er sikker rett at den foranstående panthaver avtalerettslig kan forplikte seg til ikke å låne opp, med den konsekvens at den etterstående panthaver "rykker opp" i takt med nedbetalingen av den hovedstol som er effektiv i skyldforholdet på første prioritet. 
Det er videre sikker rett at en slik avtale ikke trenger å være eksplisitt men at førsteprioritetspanthaveren også implisitt kan frafalle opplåningsretten. Det er i rettspraksis og teori antatt at utstedelse av såkalte "restgjeldserklæringer" er tilstrekkelig til å avskjære opplåningsadgangen. Hvilke opplysninger en erklæring fra banken må inneholde for å bli ansett som en "restgjeldserklæring" er ikke umiddelbart klart. 
Poenget må vel være at hvis den er formulert på en slik måte at mottakeren får en berettiget forventning om at hovedstolen ikke skal lånes opp så kan denne forventningen vernes. 
Spørsmålet er da om den avgitte erklæring har et innhold som er egnet til å skape slike forventninger hos den etterstående panthaver. Etter min oppfatning er det klart nok ikke slik. Det fremgår av erklæringen at pantet sikrer "eksisterende og fremtidige forpliktelser" og videre at den "pr i dag sikrer 16.5 mnok". Disse formuleringene sier bare noe om situasjonen på det tidspunkt erklæringen avgis, og gir etter min oppfatning ikke mottakeren grunn til å tro at den foranstående har frafalt opplåningsadgangen. 

Yossuf – dommen: lojalitetskrav
I Rt 1994 side 775 traff Høyesterett en avgjørelse som på mange måter endret den tradisjonelle læren om opplåning. I denne avgjørelsen var situasjonen slik at pantsetter hadde to pantelån påheftet sin eiendom til fordel for en kreditor. Når skyldneren fikk behov for ytterligere lån kontaktet han en annen bank. I forbindelse med låneopptaket inngikk låntaker og den "nye" banken en avtale hvor låntaker forpliktet seg til ikke å låne opp de to lån som hadde best prioritet. Videre varslet man den foranstående bank om den avtale som var inngått. 
På tross av avtalen utvidet den best prioriterte långiver sitt engasjement, og spørsmålet ble om denne utvidelsen skulle ha samme prioritet som det eldre engasjementet. 
Høyesterett la til grunn at opplåningsadgangen i dette tilfellet var bortfalt. Man begrunnet det med at når den foranstående bank var kjent med at långiver i avtale med annenprioritetspanthaveren hadde forpliktet seg til ikke å låne opp, kunne de ikke låne opp i strid med avtalen, med mindre man hadde en lojal grunn til dette. Høyesterett oppstiller med andre ord en lojalitetsstandard, men sier lite om hva som er innholdet i standarden. 
Vårt tilfelle skiller seg fra Yousufdommen på et viktig punkt. I den omtalte dom var man kjent med at det var avtalt mellom låntaker og annenprioritetspanthaveren at låntaker ikke skulle låne opp obligasjonen på best prioritet. Det synes ikke å være tilfelle her og førsteprioritetspanthaver har derfor ingen spesiell oppfordring til å opptre annerledes enn vanlig. 

Selv om man skulle legge til grunn at man var kjent med det er jeg av den oppfatning at man må anse det for å foreligge "lojale grunner" til opplåning. Det er riktignok ikke helt enkelt dette all den tid Høyesterett ikke sier noe om hva som skal anses som en lojal grunn som kan gi den foranstående en rett til opplåning med bibehold av prioritet.. 

Det må her etter min oppfatning være anledning til å se hen til situasjonen ved opplåning i forhold til etterstående tvangserverv, all den tid at Høyesterett neppe kan ha ment at opplåningsadgangen i forhold til avtaleerververe skal være snevrere enn i forhold til etterstående utleggstakere. 
I forhold til utleggstakere er det antatt at den foranstående avtaleerverver kan låne opp til fortreng kan man låne opp når man anses som "økonomisk forpliktet", dvs hvis det er nødvendig for å unngå tap på engasjementet. Jeg forstår bankens anførsler hvor de hevder at det på opplåningstidspunktet var usikkert hvilken verdi pantet hadde på opplåningstidspunktet slik at de anså seg "økonomisk forpliktet" til å låne opp. 

Det er ikke noe i faktum som tyder på at det har skjedd verdiøke på panteobjektet etter låneopptaket og således har vel historien her vist at de ikke løp en slik tapsrisiko, men det er ikke nødvendigvis avgjørende. Hvor langt opplåningsretten strekker seg i slike tilfeller er for øvrig ikke helt klart. Vi får se hva kandidatene eventuelt får ut av dette. 

Et annet forhold som etter min oppfatning må tillegges vesentlig vekt er "redningsaksjonssynspunktet" som påberopes av Handelsbanken. I rettspraksis har vi sett en rekke eksempler på at ellers tvilsomme disposisjoner godkjennes når de er foretatt for å hjelpe skyldneren gjennom en vanskelig økonomisk situasjon. Selv om den foreliggende rettspraksis ikke passer helt i vårt tilfelle, kan det vel hevdes at tilførsel av ny kreditt til et selskap med betydelige betalingsvansker kan være lojalt, slik at den nye kreditten går inn på samme prioritet som tidligere ytt kreditt. 

På den annen side er forskjellen mellom de avgjørelser som bygger på slike "redningsaksjon" synspunkter og vår sak at en eventuell rett til opplåning vil gå på bekostning av en spesifikk panthaver og ikke kreditorfellesskapet for øvrig. Det kan nok medføre at synspunktet som er nevnt ovenfor må tillegges mindre vekt her. 

Del IV
De spørsmål som her reises bør ikke by på problemer. Det følger klart av tingl. § 20 jf. forutsetningsvis § 21 første ledd, at god tro ikke er et vilkår for kreditorekstinksjon. Dette må kandidatene kjenne til (og om de ikke kjenner til det, bør de i det minste lese det ut av lovens ordlyd). Hva gjelder krav til samtykke fra innehaver av grunnbokshjemmel, følger det av tingl. § 13 at dette bare er et krav for dokumenter som gir uttrykk for en ”rettshandel”. Utlegget kan således klart nok tinglyses uten Martes eller Byggs medvirkning.

Bom på noen av spørsmålene i del 4 må føre til betydelig trekk. Dette er helt grunnleggende spørsmål som kandidatene må kunne og forstå. Noen kandidater kan tenkes å gå inn på reservasjonen i forhold til utleggstaker i Rt. 1935 s. 981 ”Bygland”, der det åpnes opp for et krav om god tro. Dette blir imidlertid fort noe teoretisk ettersom svaret på spørsmålet i dag er åpenbart. Gjøres det kort og kandidaten får frem de underliggende hensyn på en måte som viser god forståelse, samtidig som det ikke fremstår som for fjernt fra oppgavens tema, bør det likevel honoreres.

